49. schôdza NR SR - 12.deň - A. dopoludnia
Dátum: 2026-04-30
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

8. Pán predsedajúci, milé kolegyne, kolegovia, spravidla predkladáme návrhy zákonov, ktorých cieľom, hlavným cieľom je pomôcť ľuďom. Avšak z dôvodu neschopnosti a arogancie tejto vlády je potrebné prinášať aj zákony, ktoré opravujú a vnášajú nejakú morálku aj do politického života. Takým návrhom je aj tento návrh o odobratí doživotnej renty premiéra Fica a o znížení paušálnych náhrad členov vlády na pôvodnú úroveň, ako aj o zmrazení platu prezidenta. Nikdy by som si nebol pomyslel, že takýto zákon bude potrebné predkladať v roku 2026 a obzvlášť nie v čase, kedy Slovensko bojuje s najväčším zadlžovaním napriek tomu, že táto vláda zoslala na ľudí tri vlny konsolidácií, ktoré znášajú výlučne ľudia a firmy, a aj tak nie je na konci, aj tak ešte bude musieť prísť štvrtý balík konsolidácie, ktorý zase si s najväčšou pravdepodobnosťou odnesú ľudia, a napriek tomu ten dlh bude raketovo rásť. Premiér Fico ešte koncom roka 2017 apeloval na zníženie platov, na zmrazenie platov. Vtedy sa to týkalo poslancov, ale ten princíp je úplne rovnaký. Jednoducho v situácii, kedy vláda zadlžuje krajinu takým raketovým tempom, nemá absolútne žiaden morálny, morálny nárok ani právo žiadať o zvýšenie platov, obzvlášť keď to spravila takým pokútnym spôsobom cez zvýšenie paušálnych náhrad, ktoré im roky-rokúce nevadili vo výške, aká bola. To bolo približne tisíc eur mesačne. Záviselo to samozrejme od toho, či to bol predseda vlády, podpredseda vlády alebo radový člen vlády. Ale takýmto pokútnym spôsobom obchádzať zákon o dlhovej brzde, ústavný zákon, podotýkam, a zároveň, zároveň sebe si dvojnásobne zvýšiť tú zložku mzdy, z ktorej sa neplatia ani dane, ani odvody, je skrátka niečo odporné. To isté sa týka aj prezidenta. Prezident nemá absolútne žiaden nárok na tak vysoký plat, obzvlášť keď si to porovnáme v kontexte toho, čo zarábajú ľudia na Slovensku, aká je priemerná mzda, aký je, aký je jeho plat. Naozaj v tomto sa radí vlastne na špicu v rámci celej Európskej únie. Mnohí ministri tieto zvýšenia platov obhajujú a dokonca aj na priame otázky odpovedajú, že skrátka nie sú ochotní znížiť si svoje paušálne náhrady z dôvodu, že vykonávajú vysokú manažérsku funkciu fakticky a že v iných oblastiach manažéri zarábajú rovnaké peniaze. Ak sa chcú porovnávať s takýmito top manažérmi, mali by to brať potom un block . Áno, tí manažéri je možné, že majú sedem- až desaťtisícové platy, ale majú aj zodpovednosť za škodu, ktorú svojím konaním a rozhodovaním spôsobia. Top-manažéri majú tieto platy za to, že pomáhajú firmám expandovať, že vytvárajú nejaký zisk. Aký zisk napríklad vytvoril minister Takáč? Veď on Slovensko akurát tak obral o 216 miliónov eur z eurofondov, ktoré prepadli, a v týchto dňoch sme v obdobnej situácii, kedy nám hrozí prepadnutie ďalších 160 miliónov eur. Bude on následne niesť tú zodpovednosť? Lebo ešte aj Zákonník práce aj na tých obyčajných referentov na úradoch alebo v súkromnom sektore hovorí, že zamestnanec za pochybenie nesie zodpovednosť za škodu až do výšky štvornásobku svojej mesačnej mzdy. A vysokí top manažéri majú ešte extra klauzuly o náhrade škody, ktorú spôsobia svojimi manažérskymi rozhodnutiami. Minister Takáč by mal byť rád, ak by ho vláda len odvolala a nebude od neho žiadať nejakú náhradu škody, lebo v porovnaní s top manažérmi tak by to bolo. Za výkon, ktorý on tu predvádza, by bol už dávno na ulici a bol by veľmi rád, ak by od neho nikto tú škodu nevymáhal. A to neplatí len o ministrovi Takáčovi. To isté ministerka Šimkovičová. Boris Susko? S tou hanebnou novelou trestných zákonov, ktorou prepustil 2-tisíc ľudí z výkonu trestu odňatia slobody? Ako sa tu rozmohli a jeden a pol roka bolo na Slovensku eldorádo, čo sa týka drobných krádeží? Kto bude nahrádzať škody tým obchodníkom, starostom a občanom, ktorí prišli o svoj majetok alebo im bol poškodený a skrátka nedomôžu sa ho? A to bolo evidentné už v čase, keď sa tá trestná novela schvaľovala. Vtedy sme na to upozorňovali. Nie. Keď sa chcú porovnávať s top manažérmi, tak nech sa porovnávajú aj z hľadiska zodpovednosti za škodu. Ďalší, Matúš Šutaj Eštok. Čo mesiac, to nejaká kauza. Či košele z kávových zŕn, či predražené počítače, či predražené hasičské autá. Sú miliónové škody, ktoré tento minister napáchal. A to ešte nehovorím o škodách, ktoré by sa ani nemali, ktoré sa nevyčísľujú vo financiách, ale v tom, akým spôsobom rozložil Policajný zbor. Ladislav Kamenický, ďalší majster, ktorý tu priniesol na ľudí tri vlny konsolidácie, napriek tomu zadlžuje Slovensko najrýchlejšie v histórii. Máme najvyšší čistý dlh, aký tu kedy bol. Bude on niesť zodpovednosť za tie svoje rozhodnutia? Že kvôli jeho zbabranej konsolidácii nám rastú náklady na obsluhu dlhu? Že za splátky dlhu platíme oproti nula percentám z roku 2000 až 2023, kedysi požičala naša vláda, na 3,5 %, čo platí teraz? Denisa Saková za svoju zbabranú energopomoc, za to, že poslanci dostávajú energopomoc, ale mnohí ľudia, ktorí, nebodaj, kúria drevom, tak skrátka majú smolu. Koľko návrhov zákonov muselo byť kvôli ich neschopnosti opravovaných? Koľko hodín sme tu strávili tým, že sme museli opravovať chyby, chyby ministrov alebo aj vás koaličných kolegov za zákony, ktoré ste tu doniesli? Koľko z tých návrhov zákonov skončilo na Ústavnom súde a koľko zákonov spôsobuje to, že ohrozujete eurofondy? Tým najjasnejším príkladom bolo zrušenie Úradu na ochranu oznamovateľov protispoločenskej činnosti. Nám reálne hrozila škoda. V poslednej chvíli ste to nakoniec vrátili. Zuzana Dolinková. Tie škody, čo napáchala ona, že zrušila alebo odsunula účinnosť zákona, ktorý mal pacientom garantovať, aby sa dostali na operácie v stanovenom čase. Čo minister, to manažérske zlyhania. Takže naozaj tento návrh zákona je o tom, že pokiaľ ministri nie sú ochotní niesť zodpovednosť, tak nech aspoň majú nejakú základnú hrdosť a česť a nech si znížia paušálne náhrady na úroveň, ktorá tu bola snáď od vzniku Slovenskej republiky až do februára ´25, kedy si ju Robert Fico so svojimi ďalšími ministrami zdvojnásobil. Ďakujem veľmi pekne.